als_Latn dik_Latn sag_Latn
Gëzim BEQIRI
Nuk ka zgjatur veçse një ditë mbas dorëheqjes së Bledar Devollit dhe në drejtimin e Luftëtarit është vendosur Vladimir Gjoni. Gjoni deri në përfundimin e fazës së dytë ka qenë trajner në ekipin e Burrelit dhe me kërkesën e presidentit të Luftëtarit, Flamur Bime, mbas largimit të Devollit nga drejtimi i skuadrës të shtunën, ka kontaktuar me V. Gjonin. Ky i fundit e ka pranuar kërkesën dhe ka filluar nga puna në përgatitjen e skuadrës. Mbasi ka vëzhguar futbollistët gjatë stërvitjes dha porosinë që të luhej në gjithë fushën, por kjo nuk zgjati shumë nga mbërritja e presidentit të skuadrës F. Bime i cili bëri prezantimin e trajnerit Gjoni. Vladimir Gjoni ka qenë më parë në skuadrën gjirokastrite si futbollist në sezonin 2009-2010, por ka edhe një lidhje familjare, mbasi ka një nga prindërit nga Gjirokastra. Përpara të pranishmëve Gjoni u shpreh se: “Për mua është privilegj i madh të drejtoj Luftëtarin, mbasi është skuadër me emër dhe traditë në futboll. Më takon të flas brenda fushës së lojës dhe jo jashtë saj. Bashkë do t’i ndajmë sukseset dhe për këtë të punojmë të bashkuar. Jemi një familje në shërbim të ekipit dhe për këtë të japim shpirtin dhe zemrën. Ndeshjet do t’i marrim me radhë pa u ndikuar se me kë luajmë dhe kush është mbas nesh. Këtë javë do përgatitemi për takimin e Ballshit dhe për këtë duhet të mendojmë. Në skuadrën që unë bëj pjesë që nga sot, ka kualitete dhe do t’ia dalim për t’u ngjitur sa më shumë në klasifikim. Ndaj pranova dhe e kam bindjen e plotë se do t’ia dalim. Unë do të jap maksimumin në çdo drejtim, këtë kërkoj edhe nga ju. Mbështetja ime nuk do t’u mungojë”, ka deklaruar trajneri i ri i Luftëtarit V.Gjoni.
Gjoni prezantohet tek Luftëtari: Të gjitha si finale!0
Gëzim BEQIRI
als_Latn als_Latn als_Latn als_Latn